SET ไหลต่อ 26 จุด นลท.แห่เทขาย หลัง “รัสเซีย” เปิดฉากสงครามยูเครน
SET เช้าไหลต่อ 26 จุด นลท.แห่เทขาย วิตกตึงเครียดระหว่างรัสเซียและยูเครนที่เพิ่มความร้อนแรงขึ้น หลังรัสเซียเริ่มเปิดฉากปฏิบัติการทางทหารในยูเครนแล้ว ซึ่งส่งผลกระทบต่อทั่วโลก
24 ก.พ. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:25 น. อยู่ที่ 1,669.98 จุด ลดลง 26.47 จุด หรือ 1.56% สูงสุดที่ 1,690.50 จุด ต่ำสุดที่ 1,668.97 จุด มูลค่าการซื้อขาย 5.59 หมื่นล้านบาท
โดยตลาดหุ้นไทยภาคเช้าร่วงลงต่อไปเป็นกว่า 20 จุด ตามทิศทางตลาดหุ้นภูมิภาคและตลาดหุ้นสหรัฐ ตอบรับความกังวลความตึงเครียดระหว่างรัสเซียและยูเครนที่เพิ่มความร้อนแรงขึ้น และล่าสุดรัสเซียเริ่มเปิดฉากปฏิบัติการทางทหารในยูเครนแล้ว ซึ่งส่งผลกระทบต่อทั่วโลก
ทั้งนี้มีรายงานว่า ประธานาธิบดี วลาดิเมียร์ ปูตินแห่งรัสเซีย ได้ตัดสินใจที่จะเปิดฉากปฏิบัติการทางทหารพิเศษ โดยอ้างเหตุผลว่าเป็นการปกป้องภูมิภาคดอนบาส ทำให้ล่าสุดดัชนีดาวโจนส์ฟิวเจอร์ดิ่งลง 783 จุด
ด้านนายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์-รายย่อย บล.ซีจีเอส-ซีไอเอ็มบี (ประเทศไทย) กล่าวว่า ดัชนีตลาดหุ้นไทยเช้านี้ปรับตัวลดลงมากกว่า 10 จุด โดยยังคงมีปัจจัยกดดันจากสถานการณ์ความตึงเครียดที่เกิดขึ้นระหว่างยูเครนและรัสเซีย
ขณะที่ผลประกอบการของบริษัทจดทะเบียนบางบริษัทออกมาต่ำกว่าที่คาด และสถานการณ์การแพร่ระบาดของเชื้อไวรัสโควิด-19 ที่มีผู้ติดเชื้อมากกว่า 40,000 ราย ซึ่งเป็นระดับสูงสุดตั้งแต่มีการแพร่ระบาดของเชื้อไวรัสโควิด-19 ส่งผลให้นักลงทุนมีความกังวลเกี่ยวกับมาตรการที่จะออกมาควบคุมเข้มขึ้น ทำให้มีแรงขายทำกำไรออกมา
โดยให้แนวรับไว้ที่ 1,680 จุด และแนวรับถัดไปที่ 1,675 จุด ขณะที่แนวต้านให้ไว้ที่ 1,690-1,693 จุด